Diari Oficial de la Generalitat Valenciana


Sumari del DOGV 7504, del 14-04-2015 (2015/3146)

RESOLUCIÓ de 20 de març de 2015, de la Direcció General d'Avaluació Ambiental i Territorial, per la qual s'ordena la publicació de la declaració d'impacte ambiental corresponent a l'expedient 142/14-AIA Ibi.
---------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   7504

Data del DOGV
:   14-04-2015

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2015/3146


Data del document
:   20-03-2015

Organisme emissor
:   Conselleria d'Infraestructures, Territori i Medi Ambient

Tipus de document
:   Resolució

Descriptors 

:   * Ibi
    * impacte ambiental

RESOLUCIÓ de 20 de març de 2015, de la Direcció General d'Avaluació Ambiental i Territorial, per la qual s'ordena la publicació de la declaració d'impacte ambiental corresponent a l'expedient 142/14-AIA Ibi. [2015/3146]  
De conformitat amb l'article 28 del Decret 162/1990, de 15 d'octubre, del Consell de la Generalitat Valenciana, pel qual s'aprova el Reglament per a l'execució de la Llei 2/1989, de 3 de març, d'Impacte Ambiental, el qual establix la publicació en el Diari Oficial de la Comunitat Valenciana de la declaració d'impacte ambiental, resolc:  
  
  
Únic  
Publicar en el Diari Oficial de la Comunitat Valenciana la declaració d'impacte ambiental corresponent a l'expedient 142/14-AIA Ibi.  
  
  
  
«Declaració d'impacte ambiental  
  
Expedient: 142/14-AIA.  
Títol: Taller de mecànica ràpida, gestor de residus perillosos i no perillosos.  
Promotor: Recuperaciones Ibi, SC.  
Autoritat substantiva: Ajuntament d'Ibi.  
Localització: c/ Huelva, núm. 9, porta 2. Ibi (Alacant).  
Descripció del projecte  
L'objecte del projecte és obtindre la llicència ambiental per a instal·lar l'activitat de taller de mecànica ràpida, gestor de residus perillosos i no perillosos, d'acord amb la Llei 2/2006, de 5 de maig, de Prevenció de la Contaminació i Qualitat Ambiental, vigent en el moment d'iniciar este procediment.  
Segons indiquen el projecte i l'estudi d'impacte ambiental aportats, l'activitat s'ubicarà en l'interior d'una nau industrial ja construïda situada en el polígon industrial l'Alfàs II, carrer de Huelva, número 9, porta 2, d'Ibi. Té forma rectangular i consta d'una planta més entresolat. El tancament perimetral és de fàbrica de bloc de formigó esquerdejat interiorment i exteriorment amb morter de ciment; la coberta, de perfil de xapa d'acer galvanitzada, i la solera de tota la nau de formigó ciment remolinat. L'altura de la cornisa és 4,5 metres. L'estructura de l'edifici disposa de perfils laminats d'acer. Els pilars i llindes que conformen l'estructura portant estan revestits amb morter de llana de roca, per a garantir l'estabilitat al foc. Segons descriu el projecte, l'activitat objecte de llicència desenrotlla dos activitats compatibles. Per un costat taller de mecànica ràpida (que consistirà en canvi d'oli i pneumàtics), i per un altre costat gestor de residus perillosos i no perillosos, que serà la principal dins de l'establiment industrial i consistirà en el següent:  
  
- Gestor de residus perillosos (vehicles al final de la seua vida útil).  
1. Recepció de vehicles al final de la seua vida útil.  
2. Descontaminació dels residus perillosos.  
3. Desmuntatge de peces i ferralla.  
4. Emmagatzematge de tots els components del vehicle, ja siga per a la venda al públic o per a la retirada per una empresa gestora de residus, perquè esta activitat no elimina cap tipus de residu, només descontamina i emmagatzema per a la seua posterior arreplega.  
- Gestor de residus no perillosos.  
1. Recepció de ferralla en les instal·lacions.  
2. Emmagatzematge temporal.  
3. Retirada per una empresa gestora autoritzada.  
La superfície construïda és de 1.267,91 m², i la superfície útil és de 1.259,37 m². Es dividix en dos sectors: sector I, de 413,71 m² útils; sector II, de 845,66 m². Disposa dels servicis municipals de subministrament d'aigua potable i clavegueram.  
1. Sector I  
En este sector es realitzarà la recepció, descontaminació i desmuntatge dels vehicles. Està format per les zones següents: recepció de vehicles, descontaminació (taller de mecànica ràpid), lavabo i altres despatxos sense ús.  
En la zona de recepció els vehicles són identificats, registrats i emmagatzemats a l'espera de ser sotmesos a les corresponents operacions de reparació, descontaminació i altres operacions de tractament. Este emmagatzematge no podrà excedir 30 dies. Té accés directe a l'exterior, disposa de ventilació natural i el paviment està travessat longitudinalment en la seua part central per una canaleta d'arreplega de possibles vessaments amb un lleuger pendent per a afavorir la seua retirada. Els fluids van a parar a una arqueta cega que posteriorment serà buidada per una empresa gestora de residus perillosos.  
A continuació hi ha la zona de descontaminació i desmuntatge. Ací té lloc la retirada de tots els components perillosos del vehicle i el seu emmagatzematge temporal en contenidors especials per a cada tipus de residu. També hi tenen lloc les labors de desmuntatge de peces. Igual que la zona anterior, disposa de ventilació natural i de les mateixes condicions d'impermeabilització del sòl i protecció dels vessaments. A més, durant la realització de totes les operacions de descontaminació s'utilitzaran safates antigoteig per a evitar que el sòl es contamine per fugues de líquids o per peces depositades en el sòl.  
  
Els residus perillosos s'emmagatzemaran en contenidors especials atenent les característiques de cada tipus, apartats de la zona de descontaminació, accessibles als operaris i amb les etiquetes ben llegibles i visibles. Es deixarà un espai entre estes per a facilitar l'accés i la inspecció de possibles fugues.  
Els absorbents utilitzats per a arreplegues de fugues i vessaments, els draps contaminats i els bidons buits, no recuperables, que hagen contingut substàncies perilloses, s'emmagatzemaran en recipients adequats a l'espera de ser enviats al gestor corresponent.  
Els aforaments residuals es canalitzaran a la xarxa general de clavegueram després d'haver passat per una arqueta de sifó.  
2. Sector II  
En este sector es durà a terme l'emmagatzematge de residus no perillosos. El temps màxim d'emmagatzematge d'este tipus de residus en el centre és de dos anys.  
S'hi diferencien les zones següents: emmagatzematge de pneumàtics, de peces, de xassís, de ferralla, zona de circulació, d'atenció al públic, aparcament, oficina i lavabos.  
Contenidor de pneumàtics: una vegada retirats del vehicle es classificaran en reutilitzables i no reutilitzables i s'emmagatzemaran per separat. Els primers podran ser venuts en el mercat de segona mà sempre que complisquen la normativa de seguretat ambiental. Els segons s'enviaran a un gestor autoritzat. El temps màxim d'emmagatzematge en el centre serà d'un any.  
Magatzem de peces: recinte tancat amb ventilació natural i paviment impermeabilitzat on s'emmagatzemen les peces descontaminades reutilitzables per al mercat de segona mà. Se situaran en estanteries. Per a evitar el vessament de greixos i olis s'introduiran en contenidors impermeables o es col·locaran sobre suports impermeables.  
  
Magatzem de xassís: s'hi emmagatzemaran fins a la seua retirada per un gestor autoritzat els xassissos descontaminats i sense peces útils per al mercat de segona mà. Es podran apilar per a augmentar la capacitat d'emmagatzematge, sempre que es dispose d'estanteries especials i maquinària i espai per a maniobrar amb seguretat. La zona de circulació ha de quedar aclarida per a permetre el pas de maquinària i persones i una evacuació segura en cas d'incendi.  
Magatzem de ferralla: zona destinada a l'emmagatzematge d'esta.  
Zona de circulació, d'aparcament, d'atenció al públic, oficina i despatx I (sense ús).  
La capacitat de valoració de residus perillosos és inferior a 10 t/dia i de residus no perillosos inferior a 50 t/dia. La capacitat màxima de tractament s'establix en 1.200 vehicles a l'any.  
La maquinària de què disposa és: compressor, elevador, desmuntadora automàtica de coberta, equilibradora de rodes, unflador de pneumàtics i diverses ferramentes de mà. Per al funcionament s'emprarà energia elèctrica.  
Els materials obtinguts després de la descontaminació de vehicles, així com els que s'adquirisquen a particulars i empreses (ferralla), s'emmagatzemaran temporalment i seran retirats per una empresa gestora de residus perillosos i no perillosos.  
Els residus que es pretén emmagatzemar, segons la classificació de l'Orde MAM/304/2002, són els següents:  
No perillosos  
12 01 01: llimadura i borumballa de metalls ferris.  
12 01 02: pols i partícules de metalls ferris.  
12 01 03: llimadura i borumballa de metalls no ferris.  
12 01 04: pols i partícules de metalls no ferris.  
15 01 04: envasos metàl·lics.  
16 01 03: pneumàtics fora d'ús.  
16 01 06: vehicles fora d'ús que no continguen líquids ni altres components perillosos.  
16 01 15: anticongelants diferents dels especificats en el codi 16 01 14.  
16 01 16: depòsits per a gasos liquats.  
16 02 14: equips rebutjats diferents dels especificats en els codis 16·02·09 a 16 02 13.  
17 04 01: coure, bronze, llautó.  
17 04 02: alumini.  
17 04 03: plom.  
17 04 04: zinc.  
17 04 05: ferro i acer.  
17 04 07: metalls mesclats.  
17 04 11: cables diferents dels especificats en el codi 17 04 10.  
19 12 02: metalls ferrosos.  
19 12 03: metalls no ferrosos.  
19 12 04: plàstic i cautxú.  
19 12 05: vidre.  
Residus perillosos  
13 01 10\*: olis hidràulics minerals no clorats.  
13 01 11\*: olis hidràulics sintètics.  
13 01 12\*: olis hidràulics fàcilment biodegradables.  
13 02: residus d'olis de motor, de transmissió mecànica i lubrificants.  
13 02 05\*: olis minerals no clorats de motor, de transmissió mecànica i lubrificants.  
13 02 06\*: olis sintètics de motor, de transmissió mecànica i lubrificants.  
13 02 07\*: olis fàcilment biodegradables de motor, de transmissió mecànica i lubrificants.  
13 02 08\*: altres olis de motor, de transmissió mecànica i lubrificants.  
13 07 01\*: fueloil i gasoil.  
13 07 02\*: gasolina.  
13 08 99\*: residus no especificats en una altra categoria (d'olis)  
15.01.10\*: envasos que contenen restes de substàncies perilloses o estan contaminats per estes.  
15 02 02\*: filtres de combustible.  
16 01 07\*: filtres d'oli.  
16 01 08\*: components amb mercuri.  
16 01 09\*: condensadors de PCB/PCT.  
16 01 10\*: components explosius (per exemple coixins de seguretat).  
16 01 11\*: sabates de fre que contenen amiant.  
16 01 13\*: líquid de frens.  
16 01 14\*: anticongelants que contenen substàncies perilloses.  
16 01 21\*: components perillosos diferents dels especificats en els codis 16 01 07 a 16 01 11, 16 01 13 i 16 01 14.  
16 05 04\*: gasos en recipients a pressió (inclosos els halons) que contenen substàncies perilloses.  
16 06 01\*: bateries de plom.  
16 07 08\*: residus que contenen hidrocarburs.  
Tramitació administrativa  
Els antecedents d'este expedient es troben en l'expedient 40/13 CON, que s'inicia en data 14 de febrer de 2013 amb l'entrada en esta Direcció General d'Avaluació Ambiental i Territorial d'un ofici de la Direcció Territorial d'Alacant de la Conselleria d'Infraestructures, Territori i Medi Ambient (DTITMA) en què es remet l'expedient de llicència ambiental procedent de l'Ajuntament d'Ibi, compost de la documentació següent:  
- Projecte de llicència ambiental.  
- Estudi d'impacte ambiental (EIA).  
- Documentació administrativa municipal, que inclou certificat d'haver realitzat el tràmit d'informació pública per un període de vint dies.  
Amb data 27 de març de 2013 es requerix l'esmena de documentació a la DTITMA i a l'Ajuntament d'Ibi. L'Ajuntament respon al dit requeriment enviant el certificat d'informació pública realitzat per un període de trenta dies, en data 31 de juliol de 2013, i el certificat de compatibilitat urbanística el 20 d'agost del mateix any, i es procedix a l'obertura de l'actual expedient 142/14 AIA.  
  
El certificat d'informació pública indica que, transcorregut el termini de trenta dies d'informació pública, no s'hi han presentat al·legacions.  
Consideracions ambientals  
L'activitat es realitza en sòl urbà industrial l'emplaçament del qual està d'acord amb la normativa i el planejament urbanístic municipal, segons s'indica en el certificat de compatibilitat urbanística emés per l'Ajuntament. Consultat el visor web intern de cartografia de la CITMA, no s'hi observen afeccions ambientals ressenyables quant a la seua ubicació.  
Les principals afeccions ambientals associades són:  
1. A l'atmosfera:  
a) L'activitat es troba inclosa en l'annex del Reial Decret 100/2011, de 28 de gener, pel qual s'actualitza el catàleg d'activitats potencialment contaminants de l'atmosfera i s'establixen les disposicions bàsiques per a la seua aplicació.  
L'EIA contempla el risc de contaminació atmosfèrica existent per emmagatzemar pastilles de fre que contenen amiant, fluids de sistema d'aire condicionat, del depòsit de gas liquat o qualsevol altre fluid perillós, i per emanació de gasos tòxics de les bateries de plom.  
  
Com a mesures per a previndre i minimitzar estes emissions a l'aire es proposa incidir en l'emmagatzematge, que es farà en contenidors especials homologats atenent les característiques de cada tipus de residu. Seran hermètics en el cas de l'amiant i del fluid refrigerant.  
  
b) L'activitat és susceptible de produir sorolls i vibracions. Per a minorar este efecte es proposen les mesures següents:  
- La maquinària distarà com a mínim 0,7 metres dels barandats mitgers i almenys 1 metre de les parets exteriors o columnes per a evitar la transmissió de vibració. Tampoc s'ancoraran en els sostres o forjats de separació dels locals.  
- L'ancoratge de tota màquina o òrgan mòbil propens a la producció de vibracions es realitzarà per mitjà de suports elàstics o dispositius antivibratoris adequats.  
- Els conductes amb circulació forçada de fluids, que estiguen connectats directament amb maquinàries que tinguen òrgans en moviment, estaran proveïts de dispositius que impedisquen la transmissió de vibracions que produïra la dita maquinària. Estos conductes s'aïllaran amb materials absorbents en els seus ancoratges i en les parts del seu recorregut que travessen murs o barandats.  
- En els circuits d'aigua es cuidarà que no es presente el colp d'ariet i que les seccions i disposició de les vàlvules i aixetes permeten la circulació del fluid per estes en règim laminar per als gastos nominals.  
  
- L'activitat se sotmetrà als controls pertinents que establix la llei, i no s'han de superar en cap cas els valors límit que s'especifiquen en el pla general d'ordenació urbana del municipi.  
2. Al sòl: l'activitat es troba catalogada com a potencialment contaminant del sòl, segons el Reial Decret 9/2005, d'activitats potencialment contaminants de sòls.  
Com a mesures protectores i correctores s'establixen:  
- L'activitat es realitzarà davall coberta, cosa que evita que es produïsquen lixiviats.  
- Impermeabilització del sòl de tota la nau amb paviment continu de formigó remolinat.  
- Tots els residus perillosos s'emmagatzemaran en contenidors especials facilitats per l'empresa gestora. A més es revisarà periòdicament el seu estat per a evitar que es produïsquen fugues.  
- Canaleta per a arreplega de possibles vessaments, ús de safates de goteig durant la descontaminació i material absorbent.  
- Es disposarà d'algun producte neutralitzador de l'àcid de les bateries (per exemple bicarbonat sòdic).  
3. A les aigües: l'aigua potable de la qual fa ús la indústria té com a procedència la xarxa municipal d'abastiment i està destinat a higiene i neteja personal.  
Les aigües residuals que genera l'activitat es diferencien en les provinents de rebutjos humans derivats de la higiene i neteja personal i les procedents dels possibles vessaments en la zona de recepció i descontaminació. L'EIA considera principalment l'afectació per plom, àcids i fluids perillosos procedents de la descontaminació de vehicles. Com a mesures preventives se citen:  
- Paviment continu de formigó remolinat en tot el sòl de la nau industrial, impermeable al pas de tots els fluids perillosos i contaminants.  
- Canaleta d'arreplega de vessaments en disposició longitudinal central al llarg de tot el sector 1, amb inclinació del paviment cap a esta per a facilitar el drenatge de fluids.  
- Arqueta cega a la qual aniran a parar els residus arreplegats per la canaleta, que posteriorment serà buidada per una empresa gestora de residus perillosos.  
- Tots els líquids extrets dels vehicles s'emmagatzemaran en depòsits; no s'abocaran mai al clavegueram públic.  
- Arqueta enregistrable independent per a l'arreplega de mostres abans d'arribar els abocaments líquids al col·lector general de la parcel·la, situada a l'entrada del sector 1. S'ajustarà a allò que ha prescrit l'ordenança municipal d'abocaments a la xarxa municipal de clavegueram d'Ibi.  
- L'activitat s'exercix totalment en zona coberta, per la qual cosa no es produirà contaminació de pluvials.  
- Es recomana la neteja del local amb agranadores mecàniques.  
Segons s'indica en el projecte, l'establiment complix la legislació vigent en matèria de seguretat contra incendis dels establiments industrials, per la qual cosa no cal adoptar mesures addicionals per a controlar este risc.  
L'EIA indica que l'activitat no està subjecta al compliment del Reial Decret 1254/1999, de 16 de juliol, pel qual s'establixen mesures de control dels riscos inherents als accidents greus en què intervinguen substàncies perilloses, ja que les substàncies manejades en el normal exercici de l'activitat no estan contingudes en l'annex 1 del reglament esmentat.  
En el cas dels coixins de seguretat es tindrà en compte la seua naturalesa explosiva en la descontaminació del vehicle i en el seu emmagatzematge.  
Pel fet que l'activitat s'exercix en l'interior d'una nau industrial ja construïda i que no es realitzaran modificacions en l'exterior de l'edifici, no es considera l'impacte paisatgístic.  
Encara que l'EIA indica les mesures protectores i correctores previstes, no descriu un programa de vigilància ambiental que establisca un sistema que garantisca el compliment d'estes.  
A pesar que la relació de residus segons els codis LER és àmplia i detallada, hauria d'ampliar-se amb el codi LER 16 01 04\*, que correspon a vehicles al final de la seua vida útil.  
Consideracions legals  
L'activitat projectada queda subjecta a la Llei 22/2011, de 28 de juliol, de Residus i Sòls Contaminats, així com a la Llei de Residus de la Comunitat Valenciana, i queda sotmesa a la corresponent autorització administrativa per la conselleria competent en medi ambient.  
  
Per ser l'activitat susceptible de produir sorolls i vibracions, està sotmesa a la Llei 7/2002, de 3 de desembre, de la Generalitat Valenciana, de Protecció contra la Contaminació Acústica, i al Decret 266/2004, de 3 de desembre, del Consell de la Generalitat, pel qual s'establixen normes de prevenció i correcció de la contaminació acústica en relació amb activitats, instal·lacions, edificacions, obres i servicis, que la desplega.  
L'activitat es troba inclosa en l'annex del Reial Decret 100/2011, de 28 de gener, pel qual s'actualitza el catàleg d'activitats potencialment contaminants de l'atmosfera i s'establixen les disposicions bàsiques per a la seua aplicació. Per això, el titular haurà de complir les obligacions establides en la Llei 34/2007, de 15 de novembre, de Qualitat de l'Aire i Protecció de l'Atmosfera.  
Per emmagatzemar pneumàtics fora d'ús haurà de complir el que disposa el Decret 2/2003, de 7 de gener, del Consell de la Generalitat, pel qual s'aprova el Reglament de la producció, possessió i gestió de pneumàtics fora d'ús de la Comunitat Valenciana, i el Reial Decret 1619/2005, de 30 de desembre, sobre la gestió de pneumàtics fora d'ús.  
  
Tot això, sense perjuí de les autoritzacions que pertoque obtindre d'altres organismes, de conformitat amb la normativa sectorial que se li aplique.  
Consideracions jurídiques  
El projecte ha sigut sotmés al procediment d'avaluació d'impacte ambiental, d'acord amb els apartats 6.c.1 i 6.c.2 de l'annex I del Decret 162/1990, de 15 d'octubre, del Consell de la Generalitat, pel qual s'aprova el Reglament per a l'execució de la Llei 2/1989, de 3 de març, d'Impacte Ambiental, i modificat pel Decret 32/2006, de 10 de març.  
  
L'expedient ha observat els tràmits previstos en el Decret 162/1990, de 15 d'octubre, del Consell de la Generalitat Valenciana, pel qual s'aprova el Reglament d'impacte ambiental; en la Llei 2/1989, de 3 de març, de la Generalitat Valenciana, i en les altres disposicions que se li apliquen.  
L'article 5 de la Llei 2/1989, de 3 de març, atribuïx a l'òrgan ambiental la competència per a la formulació de les declaracions d'impacte ambiental dels projectes a què s'aplique la dita llei.  
L'article 15 del Decret 85/2013, de 28 de juny, del Consell, pel qual s'aprova el Reglament orgànic i funcional de la Conselleria d'Infraestructures, Territori i Medi Ambient, atribuïx a la Direcció General d'Avaluació Ambiental i Territorial la competència en matèria d'avaluació ambiental estratègica i de projectes.  
Per tot això, fent ús de les facultats que tinc legalment atribuïdes, formule la declaració d'impacte ambiental següent:  
  
Primer  
Estimar acceptable, només als efectes ambientals i sense perjuí de l'obtenció prèvia de les autoritzacions sectorials que se li apliquen, l'activitat de taller de mecànica ràpida, gestor de residus perillosos (vehicles al final de la seua vida útil) i no perillosos (ferralla) el titular de la qual és Recuperaciones Ibi, SC, ubicada en el carrer de Huelva, número 9, porta 2, d'Ibi (Alacant), sempre que es desenrotlle d'acord amb el que establix l'estudi d'impacte ambiental, el projecte tècnic i la resta de documentació que constituïx l'expedient avaluat, així com els condicionants establits a continuació:  
1. Els residus admesos en l'activitat seran els relacionats en la part expositiva d'esta resolució o qualsevol altre codi LER que l'òrgan competent en matèria de gestió de residus considere susceptible d'autorització, sempre que la seua inclusió no comporte la modificació substancial del projecte avaluat i no corresponga a supòsits en què s'exigisca la tramitació d'un procediment d'avaluació ambiental d'acord amb la legislació sectorial vigent. Haurà d'incloure el codi LER 16 01 04\* entre estos.  
  
2. S'obtindran de l'òrgan competent en matèria de residus les corresponents autoritzacions i inscripcions i la inscripció en el Registre General de Gestors Autoritzats de Residus de la Comunitat Valenciana que pertoquen per al centre ubicat en el carrer de Huelva, número 9, porta 2, d'Ibi, per a l'exercici de l'activitat, i s'adaptarà esta a les condicions que establisca l'esmentat òrgan.  
3. El promotor haurà d'obtindre compromisos d'acceptació de residus per gestors autoritzats per a la totalitat dels residus generats per esta activitat, i indicarà com a punt d'arreplega les instal·lacions localitzades en el carrer de Huelva, número 9, porta 2, d'Ibi. Els compromisos estaran permanentment en vigor i a disposició de l'autoritat ambiental competent.  
4. A l'efecte de previndre els vessaments accidentals de la maquinària o dels possibles fluids que poguera contindre la mercaderia emmagatzemada, comptarà en tota la instal·lació amb material absorbent que facilite la seua immediata arreplega. Una vegada utilitzat serà considerat com a residu generat per l'activitat i gestionat com a tal. Així mateix, l'arqueta cega on desemboquen els abocaments arreplegats en el sector I haurà de buidar-se amb una freqüència suficient per a garantir que no es produïsquen vessaments.  
5. La neteja de la nau es realitzarà en sec.  
6. El procés d'extracció de fluids del sistema d'aire condicionat dels vehicles ha de realitzar-se de forma controlada, utilitzant els equips específics per a això. El personal que realitze la dita activitat haurà de disposar del certificat acreditatiu regulat en el Reial Decret 795/2010, de 16 de juny, pel qual es regula la comercialització i manipulació de gasos fluorats i equips basats en estos, així com la certificació dels professionals que els utilitzen.  
7. Per a verificar l'eficàcia de les mesures proposades contra la contaminació acústica, a la posada en marxa de l'activitat, i almenys cada cinc anys, el titular haurà de dur a terme un control de les emissions acústiques i dels nivells de recepció en l'entorn per mitjà de la realització d'auditories acústiques. Estes es realitzaran per un organisme de control autoritzat, i es faran constar els resultats en un llibre de control que estarà a disposició de les administracions competents. Les auditories es realitzaran en condicions normals de funcionament. En cas de superar els nivells sonors permesos per la llei s'aplicaran les mesures correctores pertinents.  
8. Haurà d'establir un programa de vigilància ambiental que garantisca el compliment de les indicacions i mesures protectores i correctores contingudes en l'EIA, a què s'afegiran les següents: un programa de manteniment de la maquinària utilitzada a fi de minimitzar producció de sorolls i l'emissió i de gasos i partícules a l'atmosfera, i el manteniment de sòl i cobertes en perfectes condicions. Es portarà un registre documentat del pla de vigilància esmentat, a l'efecte d'acreditar l'adopció i execució d'estes mesures i la comprovació de la seua eficàcia, el qual inclourà també el resultat dels controls i autocontrols periòdics legalment exigibles. Així mateix, inclourà el control documental de la recepció i entrega dels residus. La documentació estarà a disposició de les autoritats competents.  
9. Qualsevol modificació o ampliació del projecte presentat, així com si es detectara algun impacte ambiental no previst en l'estudi d'impacte ambiental, haurà de ser comunicat a l'òrgan ambiental competent, que establirà, si és procedent, l'aplicació de noves mesures correctores.  
  
  
Segon  
Notificar a les parts interessades que, contra la present resolució, atés que no és un acte definitiu en via administrativa, no es pot interposar cap recurs, cosa que no és inconvenient perquè puguen utilitzar-se els mitjans que consideren pertinents en defensa del seu dret i dels seus interessos.  
  
Tercer  
Publicar en el Diari Oficial de la Comunitat Valenciana la present declaració d'impacte ambiental, d'acord amb el que disposa l'article 28 del citat Decret 162/1990, de 15 d'octubre, del Consell de la Generalitat Valenciana, pel qual s'aprova el Reglament per a l'execució de la Llei 2/1989, de 3 de març, d'Impacte Ambiental.  
  
València, 26 de febrer de 2015.- El director general d'Avaluació Ambiental i Territorial: Juan Giner Corell.»  
  
València, 20 de març de 2015.- El director general d'Avaluació Ambiental i Territorial: Juan Giner Corell.